正月望夜侍宴宣德門呈昭文富丞相
作者：宋庠
朝代：宋

paragraphs: 帝闕開金狄，仙輿下玉京。
建春天上斗，不夜海邊城。
佛火依山出，星榆夾道明。
清塵隨漢蹕，紫氣護軒營。
皓月樓前近，鮮風仗裏經。
煙雲供瑞色，簫鼓獻歡聲。
梵宇千花落，祠光衆雉驚。
宸儀收寶扇，台座冠朝纓。
客守宮門燎，鷄傳徼署更。
皇杯頻矚勸，應爲泰階平。